Taxidrywer skuldig aan verkragting van jong passasierArgieffoto ’n Taxibestuurder is Woensdag in die streekhof in Port Elizabeth skuldig bevind aan die verkragting van ’n 14-jarige passasier meer as vier jaar gelede. Die tienermeisie het in Maart 2016 saam met haar twee jong sibbe ’n taxi vanaf hul ma se huis in die omgewing van Port Elizabeth na dié van hul ouma geneem. Hoewel die kinders se ouma ook in die omgewing woon, het Mongameli Jojo (34) hulle nie na haar huis vervoer nie, maar eerder na die begraafplaas waar hy die tienermeisie ten aanskoue van haar sibbe verkrag het. Die kinders het onophoudelik gedurende die verkragting gehuil. Jojo het die tienermeisie boonop van haar tekkies beroof en gedreig om haar te skiet, hoewel hy nooit ’n vuurwapen op haar gerig het nie. Hy het daarna al drie kinders by hul ouma gaan aflaai. Anelisa Ngcakani, woordvoerder van die Nasionale Vervolgingsgesag (NVG), sê die saak teen Jojo is tot 26 November uitgestel sodat ’n voorvonnisverslag en slagofferimpakverklaring opgestel kan word. Jojo is in Maart 2016 kort ná die verkragting in hegtenis geneem en is sedertdien in aanhouding.